Rozhodnutie Komisie
z 20. Novembra 2003,
ktorým sa menia a dopĺňajú rozhodnutia 2001/881/ES a 2002/459/ES, pokiaľ ide o zmeny a ďalšie doplnenia zoznamu hraničných inšpekčných staníc
(oznámené pod číslom dokumentu C(2003) 4234)
(Text s významom pre EHP)
(2003/831/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa ustanovujú zásady veterinárnych kontrol výrobkov, ktoré vstupujú do spoločenstva z tretích krajín [1], najmä na jej článok 6 ods. 2,
so zreteľom na smernicu Rady 91/496/EHS z 15. júla 1991, ktorou sa ustanovujú zásady veterinárnych kontrol zvierat, ktoré vstupujú do spoločenstva z tretích krajín, a ktorou sa menia dopĺňajú smernice 89/662/EHS, 90/425/EHS a 90/675/EHS [2], najmä na jej článok 6 ods. 4,
keďže:
(1) zoznam hraničných veterinárnych staníc určených na veterinárne kontroly živých zvierat a živočíšnych produktov z tretích krajín, ktorý bol schválený rozhodnutím Komisie 2001/881/ES [3] a ktorý zahŕňa číslo jednotky ANIMO pre každú hraničnú inšpekčnú stanicu, by sa mal aktualizovať s cieľom zohľadniť najmä vývoj v určitých členských štátoch a inšpekcie spoločenstva;
(2) po uspokojivej inšpekcii spoločenstva by sa do zoznamu mali doplniť ďalšie hraničné inšpekčné stanice v Châteauroux Déols vo Francúzsku a v Koldingu a Skagene v Dánsku;
(3) ako výsledok diskusií medzi Komisiou a Holandskom by sa mala zaviesť nová poznámka pod čiarou pre letisko Schiphol, Amsterdam, s cieľom objasniť situáciu týkajúcu sa dovozu živých zvierat na tomto letisku;
(4) okrem toho by sa malo zaviesť niekoľko aktualizujúcich zmien a doplnkov týkajúcich sa poznámok pod čiarou a podrobností zoznamu, pokiaľ ide o kategórie a inšpekčné centrum pre niektoré iné hraničné inšpekčné stanice, ktoré sú už schválené;
(5) zoznam jednotiek ANIMO v rozhodnutí Komisie 2002/459/ES [4], ktorý zahŕňa číslo jednotky ANIMO pre každú hraničnú inšpekčnú stanicu v spoločenstve, sa musí príslušne aktualizovať s cieľom zohľadniť všetky príslušné zmeny a zachovať zhodu so zoznamom v rozhodnutí 2001/881/ES;
(6) opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2001/881/ES sa nahrádza textom prílohy I k tomuto rozhodnutiu.
Článok 2
Príloha k rozhodnutiu 2002/459/ES sa mení a dopĺňa v súlade s prílohou II k tomuto rozhodnutiu.
Článok 3
Toto rozhodnutie je adresované členským štátom.
V Bruseli 20. novembra 2003